A Tanács határozata
(2002. április 25.)
az 1985. június 14-i Schengeni Megállapodás végrehajtásáról szóló egyezmény alapján létrehozott Végrehajtó Bizottság által elfogadott Közös kézikönyv II. része titkosításának megszüntetéséről
(2002/353/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 207. cikkére,
mivel:
(1) Az 1985. június 14-i Schengeni Megállapodás végrehajtásáról szóló egyezmény alapján létrehozott Végrehajtó Bizottság, amelynek helyébe a Schengeni Jegyzőkönyv 2. cikke értelmében a Tanács lépett, 1993. december 14-i (SCH/Com-ex (93) 22 rev) és 1998. június 23-i (SCH/Com-ex (98) 17) határozatával a Közös kézikönyv - amelynek legutóbbi változatát az említett Végrehajtó Bizottság 1999. április 28-i határozatával (SCH/Com-ex (99) 13) [1] elfogadta - minden rendelkezését "bizalmas" - nak minősítette.
(2) A Tanács 1999/435/EK határozatában [2] meghatározottak szerint a Közös kézikönyv és a Végrehajtó Bizottság annak minősítéséről szóló határozatai a schengeni vívmányok részét képezik.
(3) A Közös kézikönyv I. részét és több mellékletét a Tanács 2000/751/EK határozata [3] értelmében visszaminősítették.
(4) A Közös kézikönyv II. részét ugyancsak vissza kell minősíteni.
(5) Helyénvaló a Végrehajtó Bizottság (SCH/Com-ex (93) 22 rev) és (SCH/Com-ex (98) 17) határozatának hatályon kívül helyezése, amennyiben azok a Közös konzuli utasításokra és a Közös kézikönyvre vonatkoznak, annak érdekében, hogy a minősítésükre vonatkozó jövőbeni határozatokat a Tanács biztonsági előírásainak elfogadásáról szóló, 2001. március 19-i 2001/264/EK határozatában [4] meghatározott a dokumentumok minősítésére vonatkozó szabályoknak megfelelően hozhassák meg,
A KÖVETKEZŐKÉPPEN HATÁROZOTT:
1. cikk
(1) A Közös kézikönyv II. részét visszaminősítik.
(2) A Közös kézikönyv 14b., 6b. és 6c. mellékletei, amelyek a Közös konzuli utasítások 5., 9. és 10. mellékletének felelnek meg, bizalmas minősítésűek maradnak.
2. cikk
A Közös kézikönyv II. részét az Európai Közösségek Hivatalos Lapjában ki kell hirdetni.
3. cikk
(1) A Schengeni Végrehajtó Bizottság 1993. december 14-i (SCH/Com-ex (93) 22 rev) és 1998. június 23-i (SCH/Com-ex (98) 17) határozatát hatályon kívül helyezik, amennyiben azok a Közös konzuli utasításokra és a Közös kézikönyvre vonatkoznak.
(2) A Közös konzuli utasítások és a Közös kézikönyv minősítésére vonatkozó jövőbeni határozatokat a 2001/264/EK határozat rendelkezéseinek megfelelően kell meghozni.
4. cikk
Ez a határozat az Európai Közösségek Hivatalos Lapjában való kihirdetésének napján lép hatályba.
Kelt Luxembourgban, 2002. április 25-én.